section_heading: Prvi svjetski rat
paragraph_text: Početak Prvog svjetskog rata nije iznenadio Souchona jer je poduzeo mjere da njegova eskadra ne bude zarobljena u Jadranskom moru. Souchon je i prije formalnog početka neprijateljstva isplovio iz Brindisija sa svojom eskadrom, te je 4. kolovoza 1914. bombardirao alžirske luke Bone i Philippeville. Uspio je izbjeći britanske brodove koji su ga pokušali naći i uništiti, te nakon pregovora 10. kolovoza 1914. uploviti u Istanbul. Nakon što su Britanci zaplijenili dva osmanska bojna broda koja su gradili u svojim lukama, Osmansko Carstvo je otkazalo svoj pomorski sporazum s Velikom Britanijom, te naložilo britanskoj pomorskoj vojnoj misiji da napusti zemlju. Istodobno, obrana Bospora i Dardanela koji su zatvoreni za pomorski promet, povjerena je Nijemcima, te su SMS Goeben i SMS Breslau uključeni u osmansku mornaricu pod novim imenima Yavuz Sultan Selim i Midilli. Sam Souchon postao je zapovjednikom njemačko-osmanske flote, a kasnije i bugarske, nakon što je Bugarska ušla u rat na strani Centralnih sila.